《方石惠猫忽被踏以死悼而赋之》
明代·李东阳

悬灯直庐夜，见此狸奴群。主人爱狸甚，指点向客云。

西邻乞狸爱，乳孳当深春。我本无长物，但令守典坟。

客意不忍夺，念为主所珍。主人忽南徙，书担愁纷纭。

居然弃其馀，一尾幸见分。人苦不知足，既得择愈勤。

色纯足贵屈，此法旧所因。携归雪照眼，儿女争欢欣。

先防老狸欺，更避恶犬狺。丁宁戒婢仆，为我谨朝曛。

宁知不旋踵，步履生艰屯。苍黄不能救，吊叹若有闻。

孰谓方寸灵，不如趾在麟。嗟嗟放麑子，此意实近真。

吾方为鼠厄，誓欲策狸勋。贪功信多悔，纵暴亦非仁。

彼鼠固无恙，尔狸竟委身。悲哉勿复弃，葬之我竹根。

竹非利汝死，庶免乌鸢邻。犹感赠狸意，赋诗谢主人。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。